aluminiumholdig sement
Store norske leksikon,Teknologi og industri,Bygg og anlegg,Betong, sement og mørtel
Aluminiumholdig sement ble utviklet i Frankrike i begynnelsen av århundret i jakt på sulfatmotstandsdyktig sement. Består komponentmessig hovedsakelig av aluminium- og kalsiumoksid i omlag like mengder, med mindre innhold av jern-, silisium-, titan- og alkalioksider, som under størkningsprosessen danner komplekse forbindelser, som tildels er vannholdige.
Produksjonskostnadene for aluminiumholdig sement er større enn for portlandsement. Viktige egenskaper for sementen er rask herding (høy styrke allerede etter 24 timer), høy motstandskraft mot sulfatpåvirkning og høy temperaturstabilitet.Aluminiumholdig sement med høyt innhold av aluminiumoksid (ca. 80 vektprosent) brukes som ildfast sement opp til ca. 1800 °C. Under støpingen må forholdet mellom sement og vann kontrolleres svært nøye. Feil forhold vil medføre redusert styrke, og det er eksempler på at slike betongkonstruksjoner har rast sammen. Aluminiumholdig sement er derfor forbudt i mange land. Les mer i Store norske leksikon portlandsement sement